Megszavazták az újságírók személyi jövedelemadójának eltörlését Romániában | Media1
A román képviselőház kedden megszavazta, hogy az újságíróknak nem kell fizetniük személyi jövedelemadót, tudósít az MTI.
A tervezetet még tavaly terjesztette be a törvényhozói testületben a szociáldemokrata Valeriu Steriu képviselő, akinek az indítványát több párt honatyája támogatta aláírásával.
A keddi végszavazáson a jogszabály elfogadása mellett 174-en voksoltak, 2-en ellene szavaztak 91 tartózkodás mellett.
Az MTI beszámolója szerint a törvény hatályba lépését Klaus Iohannis még megakadályozhatja, ő ugyanis többször populizmussal és demagógiával vádolta a jelenleg ellenzékben levő Szociáldemokrata Pártot (PSD), amely azonban a legtöbb mandátummal rendelkezik a törvényhozói testületben. Az elnök visszaküldheti a parlamentnek a jogszabályt, vagy alkotmányossági normakontrollt kérhet.
Romániában jelenleg az informatikusok mentesülnek a személyi jövedelemadó fizetésének kötelezettsége alól. Ez utóbbiak adómentességéről a múlt héten megbuktatott liberális kormány tagjai többször nyilatkoztak, Ludovic Orban ügyvivő kormányfő és miniszterelnök-jelölt például többször az adómentesség eltörlése mellett érvelt – írta az MTI.
További médiával kapcsolatos hírek, cikkek találhatók a Media1-en!
Címkék: szja, adómentesség, személyi jövedelemadó, jogszabály, megszavazták, Románia, adózás, média, parlament, sajtó, újságírók